Darren Criss

Darren Criss (* 5. február 1987,  San Francisco, Kalifornia, USA) je americký spevák, skladateľ, textár a herec, známy z televízneho seriálu Glee (20102015), kde stvárnil rolu Blainea Andersona a z televízneho seriálu American Crime Story - Versace (2018).

 Detstvo a mladosť 
Criss sa narodil v San Franciscu v Kalifornii ako najmladší syn Ceriny a Charlesa Williama Crissa, investičného bankára a mecenáša umenia. Jeho starší brat Charles (19852022), prezívaný Chuck, pôsobil v kapele Freelance Whales. Jeho matka pochádza z Cebu na Filipínach a má čínske, filipínske a španielske korene, zatiaľ čo otec, pôvodom z Pittsburghu v štáte Pensylvánia, mal anglický, nemecký a írsky pôvod.

Väčšinu detstva prežil Criss v San Franciscu, no v rokoch 1988 až 1992 žila rodina v Honolulu na Havaji. Tam jeho otec založil EastWest Bank a pôsobil ako predseda predstavenstva a generálny riaditeľ.

Vzdelanie získaval na katolíckych školách – základnú školu navštevoval Stuart Hall for Boys a strednú školu ukončil v roku 2005 na St. Ignatius College Preparatory. V roku 2009 na University of Michigan získal titul bakalára výtvarných umení, pričom sa zameral na herectvo a popri tom študoval muzikológiu a taliančinu.

 Kariéra 
Na profesionálnom javisku debutoval vo veku desiatich rokov v inscenácii Fanny (1997) a počas dospievania vystupoval v predstaveniach American Conservatory Theater. Počas štúdia na University of Michigan sa venoval herectvu aj hudbe, a práve tam vznikla jeho tvorivá skupina StarKid Productions, ktorú spoluzaložil po ukončení školy v roku 2009. Vďaka nej sa preslávil ako autor a predstaviteľ hlavnej úlohy v populárnom muzikáli A Very Potter Musical.

Skutočný prielom do mainstreamu prišiel s postavou Blaina Andersona v seriáli Glee, kde účinkoval v rokoch 2010 až 2015. Jeho prvé vystúpenie s piesňou „Teenage Dream“ sa stalo hitom a dosiahlo 8. miesto v rebríčku Billboard Hot 100. Criss sa stal stálicou seriálu a ikonou pre LGBTI+ komunitu. Za finálovú skladbu „This Time“, ktorú sám napísal, získal nomináciu na cenu Emmy.

V roku 2012 debutoval na Broadwayi v muzikáli How to Succeed in Business Without Really Trying, kde nahradil Daniela Radcliffa. Predstavenia s Crissom patrili k najúspešnejším počas celej sezóny. V rovnakom roku si zahral po boku hercov ako Annette Bening, Kristen Wiig a Matt Dillon vo filme Girl Most Likely.

V roku 2018 stvárnil sériového vraha Andrewa Cunanana v televíznom seriáli American Crime Story - Versace. Jeho herecký výkon mu priniesli ocenenia Emmy, Zlatý glóbus aj Screen Actors Guild Award.

V roku 2020 sa pripojil k hereckému obsadeniu ako Laura Harrier, David Corenswet, Holland Taylor a Mira Sorvino v miniserii Hollywood. V rovnakom roku sa stal aj tvorcom a producentom seriálu Royalties, v ktorom účinkovali herci ako John Stamos, Kether Donohue či Georgia King.

V roku 2022 účinkoval na Broadwayi v hre American Buffalo po boku Sama Rockwella a Laurencea Fishburna. Od roku 2024 hrá a zároveň produkuje muzikál Maybe Happy Ending.

Okrem herectva sa Criss venuje aj hudbe – vydal EP albumy Human (2010) a Homework (2017), ktoré sa umiestnili v rebríčkoch Billboard, a v roku 2021 vydal svoj prvý vianočný album. So svojím bratom Chuckom založil kapelu Computer Games, ktorá mala úspech s piesňou „Every Single Night“.

Popri kariére je spoluzakladateľom hudobného festivalu Elsie Fest, ktorý prepája Broadway a pop hudbu, a objavil sa na titulných stranách prestížnych časopisov ako Billboard, Entertainment Weekly či GQ.

 Súkromný život 
Criss je známy tým, že dlhodobo podporuje práva LGBTQ+ komunity a spolupracuje s organizáciou The Trevor Project, ktorá sa zameriava na prevenciu samovrážd medzi queer mládežou. Za svoju angažovanosť získal ocenenie Variety Power of Youth Philanthropy Award.

Criss sa zapojil aj do viacerých ďalších iniciatív – bol hovorcom projektov Rock the Vote a Foundation for New American Musicals, ktoré podporujú občiansku participáciu a mladé talenty v umení. Spolu s bratom Chuckom nahral pieseň „New Morning“ od Boba Dylana pre album Chimes of Freedom, vydaný na počesť 50. výročia Amnesty International. Okrem toho pravidelne vystupuje na benefičných koncertoch a podujatiach pre charitatívne organizácie, ako AIDS Project Los Angeles, City of Hope, MusiCares Foundation, či Elizabeth Glaser Pediatric AIDS Foundation.

Od februára 2019 je ženatý s producentkou a hudobníčkou Mia Swier, s ktorou tvoril pár viac než sedem rokov pred svadbou. Spolu majú dve deti – dcéru narodenú v apríli 2022 a syna, ktorý prišiel na svet v júni 2024.

 Iné projekty 

 Externé odkazy 



 Zdroj 

Kategória:Filmoví herci USA
Kategória:Televízni herci USA
Kategória:Dabingoví herci USA
Kategória:Divadelní herci USA
Kategória:Herci divadelných muzikálov USA
Kategória:Speváci USA
Kategória:Aktivisti USA
Kategória:Aktivisti za ľudské práva
Kategória:LGBT aktivisti
Kategória:Držitelia ceny Emmy za najlepší mužský herecký výkon v miniseriáli alebo televíznom filme
Kategória:Držitelia Screen Actors Guild Award
Kategória:Držitelia ceny Tony
Kategória:Držitelia ceny Emmy
Kategória:Osobnosti USA čínskeho pôvodu
Kategória:Osobnosti USA filipínskeho pôvodu
Kategória:Osobnosti USA španielskeho pôvodu
Kategória:Osobnosti USA nemeckého pôvodu
Kategória:Osobnosti USA írskeho pôvodu
Kategória:Osobnosti USA anglického pôvodu
Kategória:Osobnosti zo San Francisca